**Borna Rendulić** (s. 25. maaliskuuta 1992 Zagreb, Kroatia) on kroatialainen jääkiekkoilija. Isokokoinen Rendulić on pelipaikaltaan oikea laitahyökkääjä ja hän laukoo oikealta. Rendulić pelaa KHL-seura HK Sotšissa. Hän on pelannut urallaan myös 15 NHL-ottelua. Rendulić on ensimmäinen NHL:ssä pelannut kroatialainen ja siellä kiekko-oppinsa saanut jääkiekkoilija. Ensimmäinen NHL:ssä pelannut kroatialaissyntyinen kiekkoilija oli Sveitsiä edustanut Goran Bezina. Rendulić on edustanut myös Kroatian jääkiekkomaajoukkuetta.

Pelityyli
---------

Elite Prospects -sivuston mukaan Rendulić sekä isolla koolla että pisteidentekotaidoilla varustettu, kokonaisvaltainen hyökkääjä. Hän on taitava hyökkäyspään pelaaja, joka osaa käyttää voimaa, mutta myös löytää maalintekopaikkoja. Sivuston mukaan Rendulić menee paljon maalille ja on hyvä laukomaan, mutta voisi kuitenkin laukoa myös useammin. Hänellä on kehitettävää myös tilan ja ajan luomisessa ketjukavereilleen sekä suunnanmuutoksissa.

Ura
---

### Seuraura

Rendulić aloitti jääkiekkoilun omien sanojensa mukaan noin 7-vuotiaana. Hän pelasi ensimmäiset miesten pelinsä kaudella 2006–2007 Kroatian liigan Medveščak Zagrebissa vain 14-vuotiaana. Hän pelasi kasvattajaseurassaan tuolloin kaksi ottelua. Kaudella 2007–2008 Rendulić pelasi samassa joukkueessa, mutta Slovenian pääsarjassa kaksi ottelua. Hän teki niissä yhden maalin. Rendulić kävi kesällä 2007 harjoitusleirillä Slovakiassa ja sen jälkeen hän kävi Vierumäen leirillä Suomessa. Rendulić haki tämän jälkeen viikon mittaisella try-outilla pelipaikkaa Tampereen Ilveksen junioreista, mutta siirtyi suuremman peliajan perässä Seinäjoen S-Kiekon C-nuoriin.

Kaudeksi 2008–2009 Rendulić siirtyi Porin Ässiin, kun tilastomies Toivo Talvitie pyysi seuran SM-liigajoukkueen tuolloista päävalmentajaa Alpo Suhosta seuraamaan hänen otteitaan Forssassa pelatussa S-Kiekon C-nuorten II-divisioonaottelussa. Rendulić päätyi muutamaa viikkoa myöhemmin Ässiin, jonka B-nuorissa hän vietti kautensa. Kaudella 2009–2010 hän pelasi sekä seuran B- että A-nuorissa. Rendulić voitti B-nuorten SM-pronssia keväällä 2010.

Kaudeksi 2010–2011 Rendulić nostettiin Ässien SM-liigajoukkueen harjoitusrinkiin. Hän kuitenkin edusti kauden aikana vain seuran A-nuoria, kunnes Ässät lainasi Rendulićin loppukaudeksi Itävallan Erste Bank Eishockey Ligaan siirtyneeseen kasvattajaseuraansa Medveščak Zagrebiin tammikuussa 2011. Hän teki siellä runkosarjassa 12 ottelussa tehot 1+1=2, jotka syntyivät myös viidessä playoff-ottelussa. Rendulić vahvisti myös seuran kakkosjoukkuetta Kroatian pääsarjassa, jossa hän voitti kauden päätteeksi mestaruuden.

Kauden 2011–2012 Rendulić aloitti Ässien A-nuorissa. Lokakuussa 2011 hän kävi kolmen viikon lainalla Mestis-joukkue Savonlinnan Pallokerhossa. Rendulić teki SM-liigadebyyttinsä 2. joulukuuta 2011 paikallisottelussa Rauman Lukkoa vastaan, jolloin hän sai jääaikaa 14.49 minuuttia. Rendulićista tuli samalla SM-liigan kaikkien aikojen ensimmäinen kroatialaispelaaja. Rendulić pelasi kauden aikana kolme SM-liigaottelua. Suurimman osan kaudestaan Rendulić pelasi Ässien A-nuorissa, joiden toiseksi paras pistemies hän oli, Aki Juuselan jälkeen, tehoilla 21+28=49. Hän voitti joukkueen sisäisen pistepörssin kevään 2012 pudotuspeleissä tehoilla 4+8=12.

Rendulićin sopimuksessa Ässien kanssa oli optio kaudesta 2012–2013, mutta joukkue jätti sen kuitenkin käyttämättä. Toukokuussa 2012 hän teki Hämeenlinnan Pallokerhon kanssa elokuun loppuun asti kestäneen try-out-sopimuksen. Rendulić sai sen päätteeksi 1+1-vuotisen jatkosopimuksen. Hän pelasi ensimmäisen täyden SM-liigakautensa ja teki 37 runkosarjaottelussa tehot 8+4=12 sekä viidessä playoff-ottelussa yhden syöttöpisteen. Rendulićin liigauran avausmaali syntyi 4. tammikuuta 2013 vieraissa Kalevan Palloa vastaan. Rendulić pelasi kauden aikana miesten pelejä myös viiden Mestis-ottelun verran Heinolan Peliitoissa loka-marraskuun vaihteessa 2012.

Kaudella 2013–2014 Rendulić oli HPK:n paras pistemies ja syöttäjä tehoilla 11+21=32. Kevään 2014 pudotuspeleissä hän oli kolmella osumallaan joukkueen paras maalintekijä Teemu Rautiaisen kanssa. Toukokuussa 2014 NHL-varaamaton Rendulić teki kaksivuotisen ja 1,25 miljoonan dollarin arvoisen tulokassopimuksen NHL-joukkue Colorado Avalanchen kanssa. Hänestä tuli kaikkien aikojen ensimmäinen NHL-sopimuksen tehnyt kroatialaispelaaja. Rendulić teki kaudella 2014–2015 myös NHL-debyyttinsä. Hän pelasi ensimmäisen NHL-ottelunsa 9. joulukuuta 2014 Nashville Predatorsia vastaan. Rendulić sai ottelussa jääaikaa 7.47 minuuttia ja hänestä tuli kaikkien aikojen ensimmäinen kroatialaispelaaja NHL:ssä. Rendulicin ensimmäinen NHL-maali syntyi hänen neljännessä ottelussaan 31. joulukuuta 2014 Philadelphia Flyersia vastaan. Rendulić valittiin ottelun kolmostähdeksi. Hän pelasi kauden aikana NHL:ssä kaikkiaan 11 runkosarjaottelua tehopistein 1+1=2 ja 26 ottelua AHL-joukkue Lake Erie Monstersissa, kunnes Rendulicin kausi päättyi jalan murtumisen vuoksi tammikuussa 2015.

Kauden 2015–2016 Rendulić aloitti Avalanchen NHL-kokoonpanossa. Hän pelasi kolme runkosarjaottelua, kunnes Rendulić lähetettiin Avalanchen uuteen farmijoukkueeseen, San Antonio Rampageen. Hän oli 16 osumallaan joukkueen toiseksi paras maalintekijä Mikko Rantasen jälkeen. Tehopisteitä AHL:n runkosarjassa kertyi kaikkiaan 38. Heinäkuussa 2016 Rendulić teki vapaana agenttina vuoden mittaisen ja kaksisuuntaisen sopimuksen Vancouver Canucksin kanssa. Hän pelasi kauden 2016–2017 lähes kokonaan AHL-joukkue Utica Cometsissa. Rendulić pelasi Canucksissa yhden NHL-ottelun.

Rendulić palasi kaudeksi 2017–2018 Suomeen ja siirtyi vuoden mittaisella sopimuksella SM-liigajoukkue Pelicansiin. Rendulic jätti kuitenkin joukkueen vain 14 pelatun ottelun jälkeen,
kun hänelle avautui tilaisuus siirtyä KHL:ään. Pari päivää myöhemmin Rendulićin vahvistettiin siirtyvän kevääseen 2019 saakka ulottuvalla sopimuksella Vitjaz Podolskin riveihin. Kesäkuussa 2019 Rendulić solmi vuoden mittaisen sopimuksen DEL-liigassa pelaavan Adler Mannheimin kanssa.

### Maajoukkueura

Rendulić edusti Kroatiaa I-divisioonan MM-turnauksessa vuosina 2009 ja 2010 sekä IB-divisioonan MM-kilpailuissa vuosina 2014, 2016 ja 2017. Vuoden 2014 turnauksessa hän toimi joukkueensa varakapteenina ja voitti hopeaa. Vuoden 2016 turnauksessa Rendulić oli Kroatian paras pistemies ja syöttäjä tehoilla 2+5=7. Hänet valittiin turnauksen parhaaksi hyökkääjäksi ja joukkueensa parhaaksi pelaajaksi. Vuoden 2017 turnauksessa Rendulić toimi Kroatian kapteenina. Hän oli tehoilla 3+5=8 joukkueen paras pistemies ja syöttäjä sekä jakoi sisäisen maalipörssin voiton Mislav Blagusin kanssa.

Rendulićiin liittyen Kroatian isännöimässä vuoden 2016 turnauksessa myös suomalaisittain hämmensi katsomossa ollut banderolli, jossa luki "IFK on paska". Kuvan banderollista julkaisi Twitter-tililleen samassa turnauksessa pelannut, Suomessa kiekkoillut Viron Robert Rooba. Lausahdus johtaa Rendulićin tammikuussa 2013 antamaan haastatteluun HPK–HIFK -ottelun erätauolla, jolloin hän sutkautti suomen kielellä "IFK on paska". Banderolli poistettiin katsomosta turnauksen lopulla paikalla olleen suomalaiskatsojan pyynnöstä. Dom Sportovan järjestysmiehet pahoittelivat tekstiä, eivätkä he ymmärtäneet sen tarkoitusta. Sama banderolli on esiintynyt paikan päällä aiemmin jo Medveščak Zagrebin KHL-joukkueen fanien keskuudessa otteluissa HIFK:n entistä paikallisvastustaja Jokereita vastaan.

Rendulić pelasi myös II-divisioonan MM-turnauksessa vuonna 2011 sekä IIA-divisioonan MM-turnauksessa vuosina 2012 ja 2013. Vuoden 2011 turnauksen maalipörssin voiton Rendulić jakoi kahdeksalla osumallaan joukkuetoverinsa Marko Lovrenčićin ja Kiinan Weiyang Zhangin kanssa. Hän sijoittui 17 pisteellään pistepörssissä toiseksi, Lovrenčićin jälkeen. Kroatian turnaus päättyi B-lohkon hopeaan. Vuoden 2012 turnaus päättyi A-sarjan pronssiin ja vuoden 2013 kultaan. Rendulić pelasi myös Sotšin olympiakisojen karsinnoissa.

Rendulić edusti myös Kroatian ikäkausimaajoukkueita useissa eri turnauksissa. Hän oli nostamassa alle 20-vuotiaiden maajoukkuetta II-divisioonasta I-divisioonaan keväällä 2009. Vuoden 2010 turnauksessa Rendulić oli Kroatian paras pistemies tehoilla 4+5=9, jolloin hän sijoittui turnauksen pistepörssissä viidenneksi. Rendulić palkittiin joukkueensa parhaana pelaajana. Hän oli Kroatian paras pistemies myös vuoden 2012 I-divisioonan B-sarjan turnauksessa tehoilla 3+4=7 ja joukkueen paras maalintekijä Igor Lazićin kanssa. Hänet palkittiin koko turnauksen parhaana hyökkääjänä.

Muuta
-----

Rendulić harrasti nuorempana myös jalkapalloa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2006–2007 | Medveščak Zagreb | Kroatia | 2 | 0 | 0 | 0 | 2 | – | – | – | – | – |
| 2007–2008 | Medveščak Zagreb | Slovenia | 2 | 1 | 0 | 1 | 0 | – | – | – | – | – | U18d2 | 5 | 7 | 5 | 12 | 2 |
|  | S-Kiekko | C-I-div. Q | 6 | 14 | 3 | 17 | 4 | – | – | – | – | – | JMMd2 | 5 | 7 | 3 | 10 | 4 |
|  | S-Kiekko | C-II-div. | 8 | 12 | 8 | 20 | 8 | – | – | – | – | – |
| 2008–2009 | Ässät | B-SM Q | 9 | 3 | 2 | 5 | 2 | – | – | – | – | – | U18d2 | 5 | 3 | 3 | 6 | 2 |
|  | Ässät | B-SM | 31 | 13 | 13 | 26 | 18 | – | – | – | – | – | JMMd2 | 4 | 0 | 3 | 3 | 4 |
|  |  |  |  |  |  |  |  |  |  |  |  |  | MMd1 | 5 | 1 | 2 | 3 | 2 |
| 2009–2010 | Ässät | B-SM Q | 9 | 4 | 3 | 7 | 16 | – | – | – | – | – | JMMd1 | 5 | 4 | 3 | 7 | 0 |
|  | Ässät | B-SM | 20 | 8 | 16 | 24 | 35 | 9 | 3 | 5 | 8 | 0 | MMd1 | 5 | 0 | 1 | 1 | 0 |
|  | Ässät | A-SM | 7 | 2 | 2 | 4 | 4 | 2 | 0 | 0 | 0 | 0 |
| 2010–2011 | Ässät | A-SM | 31 | 4 | 14 | 18 | 36 | – | – | – | – | – | JMMd1 | 5 | 4 | 5 | 9 | 2 |
|  | Medveščak Zagreb | EBEL | 12 | 1 | 1 | 2 | 2 | 5 | 1 | 1 | 2 | 6 | MMd2 | 5 | 8 | 9 | 17 | 6 |
|  | Medveščak Zagreb II | Kroatia | – | – | – | – | – | 4 | 1 | 5 | 6 | 2 |
| 2011–2012 | SaPKo | Mestis | 7 | 2 | 3 | 5 | 14 | – | – | – | – | – | JMMd1 B | 5 | 3 | 4 | 7 | 0 |
|  | Ässät | A-SM | 34 | 21 | 28 | 49 | 41 | 5 | 4 | 8 | 12 | 27 | MMd2 A | 5 | 4 | 1 | 5 | 2 |
|  | Ässät | SM-liiga | 3 | 0 | 0 | 0 | 0 | – | – | – | – | – |
| 2012–2013 | Peliitat | Mestis | 5 | 2 | 2 | 4 | 0 | – | – | – | – | – | OQ | 3 | 1 | 1 | 2 | 14 |
|  | HPK | A-SM | 1 | 0 | 0 | 0 | 0 | – | – | – | – | – | MMd2 A | 5 | 4 | 4 | 8 | 2 |
|  | HPK | SM-liiga | 37 | 8 | 4 | 12 | 6 | 5 | 0 | 1 | 1 | 0 |
| 2013–2014 | HPK | SM-liiga | 57 | 11 | 21 | 32 | 34 | 6 | 3 | 0 | 3 | 2 | MMd1 B | 5 | 2 | 2 | 4 | 6 |
| 2014–2015 | Lake Erie Monsters | AHL | 28 | 4 | 4 | 8 | 12 | – | – | – | – | – |
|  | Colorado Avalanche | NHL | 11 | 1 | 1 | 2 | 6 | – | – | – | – | – |
| 2015–2016 | San Antonio Rampage | AHL | 68 | 16 | 22 | 38 | 41 | – | – | – | – | – | MMd1 B | 4 | 2 | 5 | 7 | 0 |
|  | Colorado Avalanche | NHL | 3 | 0 | 0 | 0 | 0 | – | – | – | – | – |
| 2016–2017 | Utica Comets | AHL | 69 | 12 | 11 | 23 | 30 | – | – | – | – | – | MMd1 B | 5 | 3 | 5 | 8 | 16 |
|  | Vancouver Canucks | NHL | 1 | 0 | 0 | 0 | 0 | – | – | – | – | – |
| 2017–2018 | Pelicans | SM-liiga | 14 | 5 | 3 | 8 | 12 | – | – | – | – | – | MMd1 B | 5 | 3 | 0 | 3 | 0 |
|  | Vitjaz Podolsk | KHL | 32 | 8 | 11 | 19 | 16 | – | – | – | – | – |
| 2018–2019 | Vitjaz Podolsk | KHL | 59 | 13 | 10 | 23 | 75 | 4 | 1 | 0 | 1 | 2 |
| 2019–2020 | Adler Mannheim | DEL | 50 | 27 | 22 | 49 | 51 | – | – | – | – | – |
| 2020–2021 | Örebro HK | SHL | 49 | 17 | 21 | 38 | 70 | 9 | 3 | 2 | 5 | 0 |
| 2021–2022 | Adler Mannheim | DEL | 36 | 15 | 11 | 26 | 6 | 9 | 2 | 4 | 6 | 29 |
| 2022–2023 | Adler Mannheim | DEL | 56 | 17 | 24 | 41 | 18 | 12 | 1 | 6 | 7 | 2 |
| 4 kautta | yhteensä | SM-liiga | 111 | 24 | 28 | 52 | 52 | 11 | 3 | 1 | 4 | 2 |
| 3 kautta | yhteensä | AHL | 163 | 32 | 37 | 69 | 83 | – | – | – | – | – |
| 3 kautta | yhteensä | DEL | 142 | 59 | 57 | 116 | 75 | 21 | 3 | 10 | 13 | 31 |
| 3 kautta | yhteensä | NHL | 15 | 1 | 1 | 2 | 6 | – | – | – | – | – |
| 2 kautta | yhteensä | KHL | 91 | 21 | 21 | 42 | 91 | 4 | 1 | 0 | 1 | 2 |
| 1 kausi | yhteensä | EBEL | 12 | 1 | 1 | 2 | 2 | 5 | 1 | 1 | 2 | 6 |

Lähteet
-------

* Borna Rendulić The Internet Hockey Databasessa (englanniksi)
* Borna Rendulić Legends of Hockey -sivustolla (englanniksi)
* Borna Rendulić *Elite Prospects*. Everysport Media Group AB.  (englanniksi)

### Viitteet

1. ↑  Borna Rendulic at eliteprospects.com *www.eliteprospects.com*. Viitattu 23.8.2023. (englanniksi)
2. 1 2  Parkkinen, Jaakko: Video: Entinen HPK-pelaaja teki historiallisen NHL-debyytin – oli yllättää Rinteen *yle.fi*.  10.12.2014. Yleisradio Oy. Viitattu 10.12.2014.
3. ↑  Martin Merk: NHL history for Croatia *www.iihf.com*.  10.12.2014. Viitattu 17.10.2017 (englanniksi).
4. ↑  Borna Rendulic at eliteprospects.com *www.eliteprospects.com*. Viitattu 23.8.2023. (englanniksi)
5. 1 2 3 4 5 6 7 8 9  Borna Rendulić *Elite Prospects*. Everysport Media Group AB.  (englanniksi)
6. 1 2  Heino, Julia: Rendulic: "Tämä on kunnia" *Jatkoaika.com*.  3.12.2011. Jatkoaika r.y. Viitattu 3.12.2011.
7. 1 2 3  Pukkinen, Mika: Borna Rendulic – Ensi kaudeksi Pohjois-Amerikkaan? *Jatkoaika.com*.  16.1.2014. Jatkoaika r.y. Viitattu 16.6.2014.
8. ↑  Rendulic loppukaudeksi "isiensä maille" *Jatkoaika.com*.  25.1.2011. Jatkoaika r.y. Viitattu 29.1.2011.
9. ↑  Ässät lähetti hyökkääjiään Mestikseen *Jatkoaika.com*.  10.10.2011. Jatkoaika r.y. Viitattu 10.10.2011.
10. ↑  Tilastot – Liiga *liiga.fi*.  2.12.2011. Jääkiekon SM-liiga Oy. Viitattu 3.12.2011.
11. ↑  Lempinen, Manu: Borna to be wild? *Jatkoaika.com*.  1.12.2011. Jatkoaika r.y. Viitattu 3.12.2011.
12. ↑  SK: Malkamäki jatkaa patapaidassa *Jatkoaika.com*.  29.3.2012. Jatkoaika r.y. Viitattu 8.6.2012.
13. ↑  HPK testaa Rendulicin taidot *Jatkoaika.com*.  8.5.2012. Jatkoaika r.y. Viitattu 8.6.2012.
14. ↑  Rendulic ja Alén jatkavat HPK:ssa *Jatkoaika.com*.  31.8.2012. Jatkoaika r.y. Viitattu 1.9.2012.
15. ↑  Tilastot – Liiga *liiga.fi*.  4.1.2013. Jääkiekon SM-liiga Oy. Viitattu 28.3.2013.
16. ↑  Peliittojen ovet heiluvat Rendulicille ja Rämölle *Jatkoaika.com*.  24.10.2012. Jatkoaika r.y. Viitattu 28.3.2013.
17. ↑  Avalanche Signs Bourke To Entry-Level Contract  29.5.2014. Colorado Avalanche. Viitattu 16.6.2014. (englanniksi)
18. ↑  Kroatialaistaiteilija Rendulicille NHL-sopimus *Jatkoaika.com*.  20.5.2014. Jatkoaika r.y. Viitattu 16.6.2014.
19. ↑  Borna Rendulic becomes first Croatian to sign for NHL franchise *globalpost.com*.  20.5.2014. ZAGREB:  Xinhua News Agency. Viitattu 16.6.2014. (englanniksi)
20. ↑  Nashville Predators – Colorado Avalanche – 12/09/2014 *NHL.com*.  9.12.2014. National Hockey League. Viitattu 10.12.2014. (englanniksi)
21. ↑  Philadelphia Flyers – Colorado Avalanche – 12/31/2014 *NHL.com*.  31.1.2014. National Hockey League. Viitattu 8.1.2015. (englanniksi)
22. ↑  Rendulicin NHL:n valloitukselle takapakkia *Jatkoaika.com*.  16.1.2015. Jatkoaika r.y. Viitattu 19.1.2015.
23. ↑  Borna Rendulić The Internet Hockey Databasessa (englanniksi)
24. ↑  Canucks sign Chaput, Rendulic & Billins  1.7.2016. Vancouver, B.C:  National Hockey League. Viitattu 26.7.2016. (englanniksi)
25. ↑  Pelicansille hyökkääjä Pohjois-Amerikasta – Rendulic palaa liigakaukaloihin *Jatkoaika.com*.  11.8.2017. Jatkoaika r.y. Viitattu 11.8.2017.
26. ↑  Rendulic ei jatka Pelicansissa − kausi jatkuu KHL:ssä *Jatkoaika.com*.  16.10.2017. Jatkoaika r.y. Viitattu 18.10.2017.
27. ↑  В «Витязе» пополнение *hcvityaz.ru*.  18.10.2017. Хоккейный Клуб Витязь. Viitattu 18.10.2017. (venäjäksi)
28. ↑  Borna Rendulic Wird Ein Adler.  3.6.2019. Adler Mannheim. Viitattu 18.10.2017.
29. ↑  Huttunen, Sasha: "IFK on paska" – HIFK:lle ilkkuva banderolli hämmentää Kroatiassa *iltalehti.fi*.  18.4.2016. Alma Media Suomi Oy. Viitattu 24.4.2016.
30. ↑  Stubin, Teemu: "IFK on paska" – HIFK:lle ilkkuva banderolli hämmentää Kroatiassa *iltalehti.fi*.  23.4.2016. Alma Media Suomi Oy. Viitattu 24.4.2016.
31. ↑  Tammilehto, Teemu; Saarinen, Jussi: Jokerien KHL-vastustajan fanit haukkuvat rajusti IFK:ta – katso kuva banderollista! *yle.fi*.  22.11.2014. ZAGREB:  Yleisradio Oy. Viitattu 24.4.2016.